ԽՆԴԻՐ 

Արտաշեսը, գիշերային ժամին զբոսնելով, կռփազենք գտավ և այն պահեց իր գրպանում։ Երևան քաղաքի Սարյան փողոցում տեսնելով, որ դեղատան պատուհանները ճաղավանդակներ չունեն, գաղտնի հափշտակություն կատարելու դիտավորությամբ իր մոտ գտնվող կռփազենքով մեկ անգամ ուժգին հարվածեց դեղատան պատուհանի՝ 160.000 դրամ արժողությամբ ապակուն, կոտրելով այն՝ մտավ ներս, որտեղից վերցրեց մեկ զույգ բժշկական ձեռնոց, հագավ դրանք որպեսզի մատնահետքեր չթողնի։ Բացեց դրամարկղը և տեսավ, որ այնտեղ միայն մետաղադրամներ են։ Այդ հանգամանքից հիասթափված՝ փոշմանեց, որ մտել է նշված դեղատուն և հեռացավ։
Կարճ ժամանակ անց, կասկածելի պահվածքի պատճառով հայտնվեց պարեկների ուշադրության կենտրոնում և երբ պարեկները նրան հարցրին թե ինչ է անում գիշերային ժամին, նա ասաց, որ իր մոտ առկա է կռփազենք, որը ցանկանում էր ներկայացնել առաջին իսկ պատահած ոստիկանին և որով հարվածել և կոտրել է դեղատան պատուհանի ապակին։ Պարեկները Արտաշեսին ներկայացրեցին քննչական բաժին, որտեղ նախաձեռնվեց քրեական վարույթ, և քննիչը Արտաշեսին ձերբակալեց։ Դատախազը որոշում կայացրեց հանրային քրեական հետապնդում հարուցելու մասին, և Արտաշեսը ներկայացվեց դատարան՝ կալանքը որպես խափանման միջոց կիրառելու միջնորդությամբ։
[bookmark: _GoBack]Դատարանը, քննության առնելով միջնորդությունը, որոշեց այն մերժել հանցագործություն կատարած լինելու հիմնավոր կասկածի բացակայության պատճառաբանությամբ։
Դատարանն արձանագրեց, որ իր մոտ գտնվող սառը զենք հանդիսացող կռփազենքը Արտաշեսը կամովին հանձնել է ոստիկաններին, ուստի այդ մասով ենթակա չէ քրեական պատասխանատվության։
Դատարանն արձանագրեց նաև, որ մեղադրյալին վերագրվող ենթադրյալ արարքի փաստական նկարագրության մեջ բացակայում են գույքի գաղտնի հափշտակությունը զգալի չափերով կատարելու /կատարելու փորձի/ վերաբերյալ հիմնավորումները։ Դատարանը գտնում է, որ թեև արարքի փաստական նկարագրության մեջ ձևականորեն նշվել է հանցագործության հատկանիշ հանդիսացող՝ «զգալի չափով» եզրույթը, սակայն դրա վերաբերյալ հիմնավորումների բացակայությունը Դատարանին թույլ են տալիս հանգելու այն հետևության, որ վարույթ իրականացնող մարմնի կողմից ներկայացված արարքի փաստական նկարագրությունն առերևույթ վկայում է անձի արարքում զանցանքի հատկանիշների առկայության մասին և դուրս է Դատարանի քննարկման ոլորտից։
Այսինքն, Դատարանը գալիս է այն եզրահանգման, որ քրեական վարույթով ձեռքբերված և դատարան ներկայացված որոշակի նյութերով բացակայում է ենթադրյալ արարքի առերևույթ համընկնումը քրեական օրենսգրքով սահմանված որևէ հանցանքի, այսինքն՝ բացակայում է նաև գողության /գողության փորձի/ հիմնավոր կասկածը, որպիսի պայմաններում բացակայում է կալանավորման հիմքերին անդրադառնալու անհրաժեշտությունը։
Հարց 1. Որակել Արտաշեսի արաքը։ 
    Հիմնավորել Պատասխանր
Հարց 2. Արդյոք Դատարանը կայացրել է հիմնավոր և պատճառաբանված որոշում։       Հիմնավորել պատասխանը։




Իրավական հարց

Նշվածներից որ հանգամանքը չի կարող հաշվի առնվել կատարած արարքի նվազ վտանգավոր լինելու հարցը որոշելիս.
1. կատարողն անչափահաս է,
2. կատարողն ունի երեք կամ ավելի անչափահաս երեխաներ,
3. կատարողը զղջացել է և կամովին հատուցել վնասը,
4. նշված տարբերակներից ոչ մեկը չի կարող հաշվի առնվել կատարած արարքի նվազ վտանգավոր լինելու հարցը որոշելիս:

